Diari Oficial de la Generalitat Valenciana


Sumari del DOGV 3249, del 25-05-1998 (1998/3227)

RESOLUCIÓ de 30 de juliol de 1996, de la Universitat de València, per la qual s'adeqüen les normes reguladores dels procediments administratius universitaris a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/07/30/(1)/dof/vci/html**

### Dades del document

Número de DOGV
:   3249

Data del DOGV
:   25-05-1998

Secció del DOGV
:   I. DISPOSICIONS GENERALS

Número del document
:   1998/3227


Data del document
:   30-07-1996

Organisme emissor
:   Universitat de València

Tipus de document
:   Resolució

Correcció d'errades

RESOLUCIÓ de 30 de juliol de 1996, de la Universitat de València, per la qual s'adeqüen les normes reguladores dels procediments administratius universitaris a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. [1998/A3227]
  
La disposició addicional tercera de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, estableix que cal adequar-hi les normes reguladores de diversos procediments administratius, siga quin siga el seu rang, amb la indicació expressa dels efectes estimatoris i desestimatoris que tinguen per la falta de resolució expressa.
  
D'acord amb això, la Junta de Govern de la Universitat de València, reunida el dia 26 de juliol de 1996, va acordar
  
Efectuar l'adequació dels procediments administratius que es tramiten a la Universitat de València en els termes següents:
  
Primer. Objecte i àmbit d'aplicació
  
Aquesta resolució té com a objectiu l'adequació a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, de les normes reguladores dels procediments administratius de la Universitat de València, com també la determinació de l'òrgan competent per a resoldre'ls, a l'efecte de l'aplicació a aquests del capítol segon del títol seté d'aquesta llei.
  
Segon. Recursos i reclamacions
  
El recurs a què fa referència l'article 236 dels Estatuts de la Universitat de València, cal entendre'l com al recurs ordinari regulat per la Llei 30/1992 i, per tant, el termini d'interposició serà d'un mes a partir de la seua notificació. Així mateix, la referència al recurs de reposició, que conté l'article 236, es tindrà per no indicada, ja que aquesta figura no està vigent en l'àmbit administratiu universitari.
  
Les resolucions del rector, els acords del Claustre Universitari, de la Junta de Govern i del Consell Social exhaureixen la via administrativa i seran impugnables directivament davant la jurisdicció contenciosa administrativa.
  
Contra els actes dictats pels restants òrgans col·legiats o unipersonals, hom podrà formular un recurs ordinari.
  
D'altra banda, contra els acords i les resolucions que no exhaurisquen la via administrativa, hom podrà formular una reclamació administrativa quan la normativa específica així ho dispose o quan ho demane la naturalesa del procediment. Si no hi ha una previsió expressa, el termini per a formular la reclamació serà de 10 dies, i per a resoldre-la es disposarà de 15 dies.
  
Tercer. Terminis per a resoldre i efectes de la falta de resolució expressa
  
Els procediments universitaris que es detallen a l'annex han de ser resolts en el termini màxim indicat per a cada un d'ells.
  
Transcorregut el termini màxim per a resoldre el procediment sense que hi haja hagut una resolució expressa, hom podrà entendre estimada o desestimada la sol·licitud, d'acord amb el que s'estableix a l'annex per a cada supòsit, i es requerirà, per a l'eficàcia de les resolucions presumptes, la certificació fixada en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Durant el transcurs del termini per a l'emissió de la certificació es podrà resoldre expressament sobre el fons, d'acord amb les normes aplicables i sense vinculació amb els efectes atribuïts a la resolució presumpta de la qual s'haja demanat la certificació.
  
No serà necessària l'expedició de la certificació d'acte presumpte en els casos de desestimació per silenci de les reclamacions prèvies a la via jurisdiccional civil o laboral.
  
Quart. Resolucions de procediments no inclosos
  
El termini de resolució de qualsevol altre procediment no inclòs en aquest annex serà el que fixe la seua normativa específica i, en cas que no n'hi haja, el general de tres mesos establit en la Llei 30/1992, i la falta de resolució expressa produirà efectes desestimatoris.
  
Cinqué. Delegacions de competència i signatura
  
La resolució adoptada per l'òrgan en cada procediment es verifica sense perjudici de les delegacions de competència i de signatura que siguen acordades, a l'empara del que disposen els articles 13 i 16 de la Llei 30/1992.
  
Disposició transitòria única
  
Els procediments inclosos en l'àmbit d'aplicació d'aquesta resolució que hagen estat iniciats abans de la seua entrada en vigor es regiran per la normativa anterior.
  
Disposició derogatòria única
  
Queden derogades totes aquelles normes de règim interior de la Universitat de València que s'oposen a aquesta resolució o que la contradiguen.
  
Disposició final


Còpia Permalink ELI